Uredba o ustanovitvi pobude Prostovoljci EU za humanitarno pomoč je bila sprejeta 3. aprila 2014 in vzpostavlja okvir za skupni prispevek evropskih prostovoljcev k podpori in dopolnjevanju humanitarne pomoči v tretjih državah. Program bo do leta 2020 ustvaril priložnosti za sodelovanje v humanitarnih operacijah po vsem svetu za 18 000 prostovoljcev, vključno s prostovoljci EU za humanitarno pomoč, s spletnimi prostovoljci in z lokalnim prebivalstvom, ki imajo korist od gradnje zmogljivosti. Pobuda Prostovoljci EU za humanitarno pomoč je namenjena različnim poklicnim profilom – od mladih do uveljavljenih strokovnjakov za humanitarno pomoč – za pomoč pri izpolnitvi humanitarnih potreb najbolj ranljivih ljudi. EU bo zagotovila, da bodo prostovoljci poslani tja, kjer je njihovo znanje najbolj potrebno, in da bodo prispevali h krepitvi lokalnih zmogljivosti in prostovoljskih dejavnosti.

Ker ta nova pobuda močno temelji na potrebah, Komisija dejavno pripravlja podlago za oblikovanje okvira za oceno potreb pobude Prostovoljci EU za humanitarno pomoč. Za dosego tega cilja si je prizadevala na več načinov: z obsežno študijo o trenutnih potrebah prostovoljcev ter z delavnico, na kateri je široka skupina strokovnjakov raziskovala različne metodološke procese o tem, kako se lahko potrebe analizirajo letno in z ovrednotenjem pilotnega ukrepa. Ta okvir bo omogočil vrednotenje potreb, ki morajo biti zajete v ukrepe v okviru pobude, na letni osnovi. Metodologija vrednotenja potreb je podobna tisti, ki se uporablja za ukrepe humanitarne pomoči. Pri tem je upoštevana specifičnost pobude Prostovoljci EU za humanitarno pomoč, predhodno pa so izključena območja, na katerih trenutno potekajo oboroženi spopadi in na katera prostovoljci EU za humanitarno pomoč ne smejo biti napoteni. To omogoča prilagojen pristop, hkrati pa zagotavlja optimalno usklajenost in povezljivost z odločitvami humanitarne pomoči EU po vsem svetu.

Pilotni ukrep Prostovoljci EU za humanitarno pomoč se je izkazal za učinkovitega pri preskušanju različnih modelov ali metod za izvajanje različnih razsežnosti pobude Prostovoljci EU za humanitarno pomoč. Pridobljena spoznanja so bila upoštevana pri razvoju zakonodaje in izvedbenih in delegiranih aktov ter bodo omogočila nemoten prehod k napotitvi prostovoljcev EU za humanitarno pomoč v skladu z Uredbo (EU) št. 375/2014. Poleg tega je bila pomembna naloga vrednotenja tudi razvoj in predlaganje okvira spremljanja in vrednotenja, ki bo prispeval k rednemu ocenjevanju izvajanja pobude.

Pobuda Prostovoljci EU za humanitarno pomoč ima trdne temelje v pilotnem ukrepu, ki je potekal od leta 2011 do 2014 v treh fazah in katerega namen je bil voditi oblikovanje pobude in zagotoviti informacije za razvoj standardov in sistemov na posebnih področjih pobude Prostovoljci EU za humanitarno pomoč (usposabljanje, mehanizem certificiranja, postopek napotitve, zbirka podatkov). S to pobudo je bilo financiranih dvanajst projektov, v okviru katerih je bilo približno 300 prostovoljcev napotenih v 49 tretjih držav.

V tem letnem poročilu so opisane glavne dejavnosti in dosežki pri izvajanju pobude Prostovoljci EU za humanitarno pomoč v letu 2014. Pri tem so bile upoštevane posebnosti prvega leta, ki je bilo namenjeno sprejetju nujnih pravnih aktov, ki so določili nadaljnje korake pri izvajanju pobude Prostovoljci EU za humanitarno pomoč.

Ker se v zadnjih letih število naravnih nesreč in nesreč, ki jih povzroči človek, povečuje, potrebujejo humanitarne organizacije več dobro pripravljenih ljudi za pomoč skupnostim, ki so jih doletele nesreče. Kot je predvideno v Lizbonski pogodbi, je Evropska unija ustanovila pobudo Prostovoljci EU za humanitarno pomoč. Cilj pobude je prispevati h krepitvi zmožnosti Unije, da zagotovi humanitarno pomoč na podlagi potreb, in h krepitvi zmožnosti in odpornosti ranljivih skupnosti oziroma skupnosti v tretjih državah, ki so jih prizadele nesreče. Obenem pa želi pobuda evropskim državljanom nuditi priložnost, da sodelujejo v humanitarnih akcijah v tretjih državah in izkažejo solidarnost z ljudmi v stiski.

Konec leta 2014 sta bila sprejeta in začela veljati delegirani akt in izvedbeni akt. Kot je predvideno v Uredbi, navedena akta določata visoke standarde in postopke za certificiranje organizacij pošiljateljic in organizacij gostiteljic ter za izbor, usposabljanje in napotitev prostovoljcev.

Komisija je prvi letni delovni program za pobudo Prostovoljci EU za humanitarno pomoč sprejela 16. junija 2014. V letu 2014 je bil določen proračun za izvajanje pobude v višini 12 148 000 EUR, ki ima naslednje cilje: zagotavljanje tehnične pomoči bodočim organizacijam pošiljateljicam, da se pripravijo na certificiranje; gradnja zmogljivosti možnih organizacij gostiteljic iz tretjih držav, ki bi želele sodelovati v pobudi; začetek procesa certificiranja organizacij pošiljateljic in organizacij gostiteljic; razvoj tehničnega okolja za vse povezane podporne ukrepe za uvedbo zavarovalne pogodbe, ki bi zagotavljala zavarovalno kritje v obdobju 2015–2020.

IV. PRENOS NALOG NA EACEA

V skladu z Uredbo (EU) št. 375/2014 je Komisija pooblaščena za izvajanje pobude Prostovoljci EU za humanitarno pomoč in je nekatere naloge prenesla na Izvajalsko agencijo za izobraževanje, avdiovizualno področje in kulturo (EACEA). EACEA je izvajalska agencija, odgovorna za izvajanje tehničnih vidikov programov EU prek razpisov za zbiranje predlogov, javnih razpisov in kasnejšega upravljanja pogodb ter za izvajanje ustreznih proračunskih sredstev. To se izraža v letnih delovnih programih, ki so sprejeti z izvedbenimi sklepi Komisije in ki določajo prednostne naloge in ukrepe za vsako leto ter so podlaga za razpise za zbiranje predlogov in javne razpise, ki jih vodi EACEA. Na področju operativnega upravljanja je Komisija prek „matičnega GD“ ECHO (humanitarna pomoč in civilna zaščita) še vedno neposredno odgovorna za komunikacije in za vzpostavitev omrežja pobude Prostovoljci EU za humanitarno pomoč, osrednje spletne platforme, ki bo razvita leta 2015. Načini in postopki sodelovanja so urejeni z memorandumi o soglasju med GD ECHO in EACEA.

V. DEJAVNOSTI, IZVEDENE LETA 2014

31. decembra 2014 je bil objavljen odprti javni razpis za zavarovanje, katerega cilj je zagotoviti, da se prostovoljcem, ki sodelujejo v pobudi Prostovoljci EU za humanitarno pomoč, krije celotno zavarovanje, zasnovano posebej za njihovo zaščito med celotnim trajanjem napotitve (ukrep 3 v okviru letnega delovnega programa 2014).

Izvedeni so bili vsi potrebni ukrepi, da se zagotovi objava razpisa za zbiranje predlogov za tehnično pomoč za organizacije pošiljateljice in za krepitev zmogljivosti humanitarne pomoči organizacij gostiteljic (ukrep 1) ter objava povabila k oddaji prijave za certificiranje organizacij pošiljateljic in organizacij gostiteljic, ki želijo sodelovati v pobudi Prostovoljci EU za humanitarno pomoč (ukrep 2) v začetku leta 2015.

Pobuda Prostovoljci EU za humanitarno pomoč nudi dodatno priložnost, da se poudarita pomen in vpliv prostovoljstva ter da EU z dejanji pokaže solidarnost do skupnosti v državah, ki jih je prizadela nesreča. Podporni ukrepi za povezovanje in komuniciranje (ukrep 4) so namenjeni ozaveščanju, spodbujanju sodelovanja, ustvarjanju novih priložnosti za sodelovanje in podpori povezovanja med udeleženci. Leta 2014 so službe Komisije in EACEA prav tako pripravili dan informacij in medsebojnega povezovanja, ki je potekal januarja 2015. Namen tega javnega dogodka je bil bodočim partnerjem – izvajalskim organizacijam – predstaviti možnosti, ki so na voljo v okviru pobude Prostovoljci EU za humanitarno pomoč in začeti prve dejavnosti pobude (razpis za zbiranje predlogov za tehnično pomoč in krepitev zmogljivosti ter povabilo k oddaji prijave za certificiranje organizacij pošiljateljic in organizacij gostiteljic).

Spletna stran pobude Prostovoljci EU za humanitarno pomoč bo na spletišču GD ECHO še naprej objavljala informacije o pobudi in komunikacijskih izdelkih, kot so blogi prostovoljcev, članki in videi. Platforma o pobudi bo zagotavljala dodatne informacije za prostovoljce in sodelujoče organizacije, prostor za mentorstvo prostovoljcem, dejavnosti spletnega prostovoljstva in priložnost mreženja tako za prostovoljce kot organizacije. Med posebnimi dejavnostmi, predvidenimi za leto 2015, je konferenca o vgrajevanju izkušenj iz pilotne faze v naslednje faze pobude, razvoj platforme in otvoritveni dogodek.

Rezultati teh dejavnosti v okviru ukrepov letnega delovnega programa bodo predstavljeni v naslednjem letnem poročilu.

VI. SKLEPI IN PRIHODNJI UKREPI

Leto 2014 je bilo zelo pomembno za pobudo Prostovoljci EU za humanitarno pomoč, saj je bila sprejeta pravna podlaga, kateri so sledile upravne in organizacijske dejavnosti, ki so oblikovale trdno podlago in ugodne pogoje za uveljavitev in rast te pobude. Zaradi potrebe po sprejetju izvedbenih in delegiranih aktov je bilo leto 2014 predvsem leto zakonodajnih in pripravljalnih ukrepov. Leto 2014 je bilo tudi zadnje leto izvajanja pilotnega ukrepa, ki je prinesel ključna spoznanja, ki so že vključena v splošne ukrepe zakonodaje.

Pobuda Prostovoljci EU za humanitarno pomoč je na pravi poti, da izpolni svoje večletne cilje. Po sprejetju zgoraj navedenih pravnih aktov so bili pripravljeni vsi ukrepi za začetek izvajanja pobude v letu 2015: certificiranje organizacij pošiljateljic in organizacij gostiteljic, ki želijo sodelovati v pobudi Prostovoljci EU za humanitarno pomoč; krepitev zmožnosti organizacij gostiteljic in tehnična pomoč za organizacije pošiljateljice; celovita zavarovalna shema za prostovoljce; usposabljanje pred napotitvijo za vse prostovoljce; napotitev prostovoljcev s strani certificiranih organizacij. Prva prosta mesta za prostovoljce bodo na voljo v začetku leta 2016.

Komisija bo še naprej spodbujala pobudo Prostovoljci EU za humanitarno pomoč in vlagala v uspešno komunikacijo, da bi ozaveščala in zbirala izkušnje. Načrtujejo se številne dejavnosti, med njimi tudi konferenca ob zaključku pripravljalnih ukrepov z vrnitvijo prostovoljcev iz zadnje faze pilotnega projekta in odmeven dogodek, s katerim se bo začela faza napotitve prostovoljcev.